b'\n_START_ARTICLE_\nDeadpool\n_START_SECTION_\nJulkaisuhistoria\n_START_PARAGRAPH_\nVuonna 1997 Deadpool sai oman lehtens\xc3\xa4, joka tuli tunnetuksi huumorista ja nelj\xc3\xa4nnen sein\xc3\xa4n rikkomisesta._NEWLINE_My\xc3\xb6hemmin h\xc3\xa4n on my\xc3\xb6s ollut supersankari Cablen parina heid\xc3\xa4n yhteisess\xc3\xa4 lehdess\xc3\xa4\xc3\xa4n Cable & Deadpool. H\xc3\xa4n esiintyi Cablen kanssa my\xc3\xb6s Marvelin Civil War Eventin ajan, jonka j\xc3\xa4lkeen h\xc3\xa4n palasi Secret Invasion Eventin my\xc3\xb6t\xc3\xa4 omaan Deadpool-lehteens\xc3\xa4._NEWLINE_Deadpoolia on viime aikoina n\xc3\xa4hty oman lehtens\xc3\xa4 lis\xc3\xa4ksi minisarjassa Deadpool: Suicide kings ja one-shotissa Deadpool: Games of death. Ensiksi mainitussa minisarjassa n\xc3\xa4htiin useita vierailevia Marvel-universumin hahmoja.\n_START_SECTION_\nHistoria\n_START_PARAGRAPH_\nDeadpool, alias Wade Wilson, on huipputeknologiaa k\xc3\xa4ytt\xc3\xa4v\xc3\xa4 palkkasoturi, joka on tullut tutuksi mustasta huumorintajustaan ja erilaisista letkautuksista. Wolverinen tavoin h\xc3\xa4n oli mukana Ase-X -ohjelmassa. Wade Wilsonilla oli todettu sy\xc3\xb6p\xc3\xa4 ja etsiess\xc3\xa4\xc3\xa4n parannuskeinoa h\xc3\xa4n jopa j\xc3\xa4tti el\xc3\xa4m\xc3\xa4ns\xc3\xa4 naisen. Valitettavasti h\xc3\xa4n hyv\xc3\xa4ksyi v\xc3\xa4\xc3\xa4r\xc3\xa4n tahon parantajakseen; Ase-X -tiedemiehet yrittiv\xc3\xa4t luoda uudelleen Wolverinen geneettisesti kehittyneen paranemisvoiman keinotekoisena. Vaikka he onnistuivat, toimenpide arpeutti Wilsonin ihon ja kasvot kamalalla tavalla. Sen vuoksi Wilson k\xc3\xa4ytt\xc3\xa4\xc3\xa4 aina naamiota. H\xc3\xa4net leimattiin ep\xc3\xa4onnistuneeksi ja l\xc3\xa4hetettiin vankilalaboratorioon. Wilson ei pystynyt hyv\xc3\xa4ksym\xc3\xa4\xc3\xa4n uutta ulkomuotoaan ja vaipui ep\xc3\xa4toivoon. H\xc3\xa4n tappoi useita vartijoita ja pakeni \xe2\x80\x93 kutsuen itse\xc3\xa4\xc3\xa4n nyt Deadpooliksi laitoksen mukaan. Jonkin ajan p\xc3\xa4\xc3\xa4st\xc3\xa4 h\xc3\xa4n tuli esille yhten\xc3\xa4 maailman parhaista palkkasotureista._NEWLINE_Varmistettuaan maineensa palkkasotilaana Deadpool allekirjoitti sopimuksen Tolliverina tunnetun terroristin kanssa. H\xc3\xa4n sai kohteekseen ajassa matkustavan mutantin, vapaustaistelija Cablen. Deadpool sai tiet\xc3\xa4\xc3\xa4, ett\xc3\xa4 h\xc3\xa4nen entinen rakastajansa Vanessa Carlyle, mutanttikykyn\xc3\xa4\xc3\xa4n muodon muuttaminen, esiintyi Cablen tytt\xc3\xb6yst\xc3\xa4v\xc3\xa4n\xc3\xa4 ja tiimitoverina, todenn\xc3\xa4k\xc3\xb6isyyksi\xc3\xa4 muuttavana Dominona. Wilson hy\xc3\xb6kk\xc3\xa4si useita kertoja Cablea ja h\xc3\xa4nen tiimi\xc3\xa4\xc3\xa4n X-Voimaa vastaan. Sarja kulminoitui taisteluun, jossa Tolliver kuoli ja Vanessa haavoittui vakavasti. Deadpool antoi armoa ja k\xc3\xa4ytti osaa voimistaan parantaakseen naisen vammat._NEWLINE_Paettuaan mielisairaalasta Deadpool sai huomiota ulottuvuuksienv\xc3\xa4liselt\xc3\xa4 firmalta Landau, Luckman & Lakelta. LL&L uskoi Deadpoolin olevan Mithras, se joka antaisi Maan asukkaille uuden kulta-ajan. Profetia oli kuitenkin huijausta: kulta-ajan tuoja muuttaisi planeetan asukkaat oikeasti mielett\xc3\xb6miksi olioiksi. Deadpool v\xc3\xa4ltti katastrofin, mutta LL&L:n sis\xc3\xa4inen politiikka p\xc3\xa4\xc3\xa4tti heid\xc3\xa4n suhteensa. Huomattuaan optimisminsa j\xc3\xa4lleen turhaksi Deadpool ryhtyi j\xc3\xa4lleen palkkatappajaksi._NEWLINE_My\xc3\xb6hemmin Musta Tom Cassidy, joka oli viruksen takia muuttumassa k\xc3\xa4yt\xc3\xa4nn\xc3\xb6ss\xc3\xa4 puuksi, pakeni vankilasta Juggernautin avulla. Kaksikko kidnappasi my\xc3\xb6s Geneetikko Killebrew\'n, miehen joka oli luonnut Deadpoolin, jotta t\xc3\xa4m\xc3\xa4 voisi parantaa Cassidyn. Killebrew lupasi pystyv\xc3\xa4ns\xc3\xa4 parantamaan h\xc3\xa4net mik\xc3\xa4li h\xc3\xa4n saisi Deadpoolin k\xc3\xa4siins\xc3\xa4. Pian Deadpoolin kimpussa olivat kaikki Cassidyn miehet ja jopa Juggernaut, mutta h\xc3\xa4n sai apua Ulvojalta ja Sireenilt\xc3\xa4. Lusikkansa soppaan pisti my\xc3\xb6s Peyer, poliisi, jonka ura oli k\xc3\xa4rsinyt Deadpoolin tekojen takia. Asioita hankaloitti Deadpoolin parantumisvoima, joka ei jostain syyst\xc3\xa4 toiminut kunnolla. Cassidy onnistuu saamaan k\xc3\xa4siins\xc3\xa4 Deadpoolin k\xc3\xa4den, joka oli irronnut er\xc3\xa4\xc3\xa4n taistelun aikana, ja Killebrew ompeli sen toisen Cassidyn oman k\xc3\xa4den tilalle toivoen, ett\xc3\xa4 sen sis\xc3\xa4lt\xc3\xa4 paranemisvoima pelastaisi Cassidyn._NEWLINE_Deadpool, Ulvoja ja Sireeni saapuvat paikalle ja onnistuvat tainnuttamaan Cassidyn ja Deadpool saa Juggernautin rauhoittumaan huomauttamalla, ett\xc3\xa4 ainoastaan Killebrew pystyy pit\xc3\xa4m\xc3\xa4\xc3\xa4n Cassidyn elossa y\xc3\xb6n yli._NEWLINE_Deadpool nappaa Killebrew mukaansa vaatien t\xc3\xa4t\xc3\xa4 palauttamaan h\xc3\xa4nen paranemisvoimansa ennalleen. T\xc3\xa4ss\xc3\xa4 onnistutaankin, mutta Deadpoolin piti taistella sit\xc3\xa4 ennen Hulkia vastaan saadakseen t\xc3\xa4m\xc3\xa4n verta.\n_START_SECTION_\nVoimat ja varusteet\n_START_PARAGRAPH_\nDeadpoolin voimiin kuuluu nopea paranemiskyky ja normaalia suurempi nopeus. H\xc3\xa4n on my\xc3\xb6s taitava miekkailija, ampuja sek\xc3\xa4 salamurhaaja. H\xc3\xa4n omistaa my\xc3\xb6s vy\xc3\xb6ss\xc3\xa4 olevan laitteen, jolla voi teleportata._NEWLINE_Deadpoolin fyysiset voimat ovat suuremmat kuin tavallisilla ihmisill\xc3\xa4. Deadpool ei my\xc3\xb6sk\xc3\xa4\xc3\xa4n voi kuolla.\n_START_SECTION_\nTelevisio\n_START_PARAGRAPH_\nDeadpool ei varsinaisesti esiinny X-Men animaatiosarjassa , mutta vilahtaa muutamia kertoja. Er\xc3\xa4\xc3\xa4ss\xc3\xa4 jaksossa Xavier tutkii Sapelihampaan mielt\xc3\xa4, jolloin Deadpoolin p\xc3\xa4\xc3\xa4 vilahtaa kuvassa._NEWLINE_Toisen tuotatokauden, kolmannessa jaksossa Morph muuttuu muutamaksi sekunniksi Deadpooliksi ja er\xc3\xa4\xc3\xa4ss\xc3\xa4 vaiheessa sarjaa Xavier luo h\xc3\xa4nt\xc3\xa4 esitt\xc3\xa4v\xc3\xa4n illuusion.\n_START_SECTION_\nElokuvat\n_START_PARAGRAPH_\nDeadpool oli mukana elokuvassa Hulk vs Wolverine. Elokuvassa Deadpool on l\xc3\xa4hinn\xc3\xa4 koominen sivuhahmo ja luultavasti ainoa (Wolverinen lis\xc3\xa4ksi) Ase-X:ss\xc3\xa4 mukana ollut, joka j\xc3\xa4\xc3\xa4 henkiin elokuvan lopussa. On tosin ep\xc3\xa4selv\xc3\xa4\xc3\xa4, paranemiskyvyst\xc3\xa4 huolimatta, miss\xc3\xa4 kunnossa h\xc3\xa4n on, sill\xc3\xa4 lopputekstien j\xc3\xa4lkeen tulee kohtaus, jossa Hulk hypp\xc3\xa4\xc3\xa4 koko painollaan h\xc3\xa4nen p\xc3\xa4\xc3\xa4lleen. Deadpoolin \xc3\xa4\xc3\xa4nen\xc3\xa4 toimi Nolan North._NEWLINE_Ryan Reynolds n\xc3\xa4ytteli Deadpoolia vuonna 2009 ensi-iltansa saaneessa elokuvassa X-Men Origins: Wolverine. Elokuvan alussa h\xc3\xa4net n\xc3\xa4hd\xc3\xa4\xc3\xa4n tavallisena ihmisen\xc3\xa4, ilman naamiota tai arpeutuneita kasvoja. H\xc3\xa4nt\xc3\xa4 kutsutaan pelk\xc3\xa4st\xc3\xa4\xc3\xa4n Wadeksi (lopputeksteiss\xc3\xa4 my\xc3\xb6s sukunimi Wilson on mukana) ja sarjakuvista poiketen t\xc3\xa4m\xc3\xa4 on aseistautunut pelkill\xc3\xa4 katanoilla, mutta h\xc3\xa4nen puhelias luonteensa on s\xc3\xa4ilytetty. Elokuvan lopussa n\xc3\xa4hd\xc3\xa4\xc3\xa4n Strykerin luomus Ase XI, jolla on orgaaniset katanat, kyky teleportata, kyky optisiin s\xc3\xa4teisiin ja puhekyvytt\xc3\xb6myys (h\xc3\xa4nen suunsa oli "sulatettu" umpeen, joten h\xc3\xa4n ei pystynyt puhumaan). Stryker kutsuu t\xc3\xa4t\xc3\xa4 ohimennen "Deadpooliksi" ja Wolverine on aivan varma siit\xc3\xa4, ett\xc3\xa4 h\xc3\xa4n ja elokuvan alussa n\xc3\xa4hty Wade ovat sama henkil\xc3\xb6. Elokuvan loppupuolella Deadpool ei hallitse kehoaan, vaan Stryker ohjaa h\xc3\xa4nt\xc3\xa4 tietokoneen avulla._NEWLINE_Helmikuussa 2016 elokuvateattereihin tuli hahmon nimikkoelokuva Deadpool, jonka p\xc3\xa4\xc3\xa4roolissa on j\xc3\xa4lleen Reynolds.'